Anabaḍ (lḥukuma) n Fṛansa la d-yessewjad ad yeḥṛes taɛessast ɣef tlisa-nnes i tallit n wayyur, deg wakud-nni aydeg ad yili Usarag Agraɣlan ɣef Unezwu (climat) deg Paris. Aḥezzib-a yettwaddem « deg tegnit aydeg yella umihi d ameqran i tɣellist tanagdudt (sécurité publique) d tin n daxel tmurt ». Maca, la d-yettban dakken iswi netta d argal n ubrid i tmetti taɣarimt (société civile) akken ur tettewliwil ara, dɣa aṭas seg tmagliwin (délégations) ad d-yasen seg tmura n unẓul (sud) mlalent-d uguren akken ad tent-id-tṣaḥ lviza.
Seg wass n 13 Nwembeṛ d asawen, imdanen imeɣnasen d tmetti taɣarimt (société civile) ay yettnaɣen i lmend n unezwu (climat) ur testeṛḥib ara yes-sen Fṛansa. Asarag agraɣlan ɣef unezwu ad d-yilin deg Paris deg tgara n Nwembeṛ ad d-yili ddaw tɛessast d tameqrant ɣef tlisa tiɣelnawin. Deg wayyur-nni, ad teḥbes tiddit tilellit n medden deg Tdukli Tuṛufit. « Basta! » yeɣli-d gar yifassen-nnes yiwen n lkaɣeḍ n yiduba ifṛensisen ay d-yessuffeɣ Useqqamu n Tdukli Tuṛufit i lmend n « yiriri uɛḍil n ussefqed ɣef tlisa gar Biljik, Luxembourg, Lalman, Sswis, Ṭṭalyan d Spenyul i lmend n Usarag ɣef Unezwi COP 21 ». Iḥezziben-a yeffɣen i leɛwayed ad ttwasfeɛlen seg 13 Nwembeṛ d asawen neɣ snat n ledwaṛ uqbel ma yebda-d usarag-nni, yerna ad ttwakksen ass n 13 Dujembeṛ, 2 n wussan deffir ma ifuk usarag-nni, ɣef wakken ay d-yebder lkaɣeḍ-nni swadda-a [1] :
« Tuggza* [menace] taweɛṛant i ummizwer anagdud »
Anabaḍ yesseqdec amagrad wis 23 n lqanun n tlisa n Schengen ay yefkan azref i yiwanaken (ddulat) yettekkan (deg Tdukli Tuṛufit) ad ɛawdent ad d-rrent assefqed ɣef tlisa tidaxliyin i tallit yettwalessen -30 n wussan, ma aṭas- « deg tegnit n tuggza taweɛṛant i ummizwer anagdud neɣ tuggza i tɣellist tadaxlit ». Tikkelt taneggarut aydeg yesseqdec unabaḍ afṛensis aḥezzib-a tella-d deg 2012 asmi ay d-tella temlilit n G20 deg temdint n Cannes. Pulunya terra-d daɣ assefqed ɣef tlisa seg leɛḍil deg 2013, i lmend n usarag agraɣlan ɣef unezwu (climat) ay d-yellan deg Warṣu.
« Seg wasmi ay yettwassefɛel lqanun n tlisa deg 2006, akk liḥalat n yiriri n ussefqed n tlisa llant-d i lmend n uḥezzeb i rrebrab, tajrimt neɣ i lmend n tɣawsiwin n tɣellist (laman) yeqqnen ɣer ummager n temliliyin tigraɣlanin neɣ tidyanin tinaddalin », ɣef wakken ay d-yenna uɣmis n Le Monde. Laurent Fabius, aneɣlaf n tɣawsiwin n uzɣar yerna d aselway n usarag n COP 21, ixebber-d, seg melmi kan, dakken azal n 80 n yiɣfawen n uwanak (chefs d’État) neɣ n unabaḍ ad iḥedṛen deg usarag-nni. D acu ay yugad, deg tidet, uɣlif n tɣawsiwin n daxel imi ay yefren ad yesseqdec ttawil am wa? « Ugaden takriḍt (violence) », ɣef wakken ay d-yerra yiwen n yimḍebber unnig n temsulta (police) taɣelnawt deg tnegga (agence) n telɣa n AEF, d takriḍt ay izemren ad d-tili sɣur « yiḥedren iberkanen » d yiwet n « tegrawt tameẓyant n ‘yizadiyen’ ay izemren ad adfen gar-asen » [2]. Aneɣlaf werɛad ur d-yerri ara ɣef tuttra n Basta!
Aṭas umi ugin lviza
Aṭas n tɣawsiwin ay la d-yemmalen dakken iḥezziben-a yeffɣen i leɛwayed ḥukṛen, ladɣa, timetti taɣarimt (société civile) d yimeɣnasen n unezwu (climat). Tamsisit n Unezwu 21 (Coalition climat 21) aydeg ttekkant 130 n tuddsiwin tekcef-d awɛaṛ ay yewɛeṛ ad d-awin lviza yigiman (luluf) n yimdanen ay yebɣan ad d-asen seg tmura n unẓul (sud). Kra seg wid ay yessutren lviza, ugin ad asen-tt-id-fken, yerna issutren niḍen la ttɛeḍḍilen akken ad d-rren fell-asen. « Timuhal (ambassades) la d-ssuturen lekwaɣeḍ yemgerraden, gar-asen tibṛatin n uneɛruḍ, yerna nura-asen tibṛatin-a, maca ssuturen-asen-d daɣ ad d-fken ttbut dakken zemren ad xellṣen amesni-nsen (transport) », ɣef wakken ay d-tenna Juliette Rousseau, taneṭṭaqt n temsisit-nni. « Ass-a, d aselway n tiddukla n Attac Togo umi ugin lviza. Ufan-as-d ssebba dakken ṛṛwaḥ-nnes (ɣer Fṛansa) ur yesɛi ara iswi! » « (Aselway-a) teɛreḍ-it-id Temsisit am wakken ay t-id-teɛreḍ tiddukla n Attac deg Fṛansa, yerna nnant-d dakken d nitenti ad iṣerrfen ɣef tɣimit-nnes deg Fṛansa », ɣef wakken ay d-twekked Jeanne Planche, tasemyuddast (coordinatrice) n tiddukla n Attac.
Tisin i uḥdaṛ n usarag n COP 21 ur d-yettkafi ara akken ad yesseqneɛ timuhal (ambassades)? « Nezmer ad neg tuccḍiwin, ɣef wakken ay d-yenna uɣlif n tɣawsiwin uzɣar i Basta! [3] D acu kan, ur nebɣi ara ad ttekkin aṭas n medden seg tmetti taɣarimt (société civile) menɣir wid umi yettunefk ttesriḥ ». S waya, aɣlif afṛensis n tɣawsiwin n uzɣar yeddem aḥezzib « uzzig » (spécial) i yimttekkiyen umi yefka ttesriḥ, ladɣa wid ay yeḥwaǧen lviza akken ad d-asen ɣer Fṛansa [4]. D acu kan, newwi-d isali sɣur yiwet n teɣbalut (source) tadiplumatit, dakken yella-d ussemgerrad gar yimḍebbren ay yesɛan apaspuṛ adiplumati yerna qqnen ɣer uɣlif n tɣawsiwin n uzɣar, d wakk issutren niḍen ay yeqqnen ɣer uɣlif n tɣawsiwin n daxel. « Nekkni d tasenduqt kan n tebṛatin », ɣef wakken ay d-yenna uɣlif afṛensis n tɣawsiwin n uzɣar.
Tukkist seg tebṛat n uxebber ɣef tagayt n tukci n lviza
Amedya niḍen ay nezmer ad t-id-nefk ɣef waya d win n Mouhad Gasmi, d yiwen seg wudmawen yettwassnen deg yimenɣi mgal lgaz n usgin (schiste) deg Ldzayer, yerna temlal yid-s Basta! Ass n 21 Tubeṛ, yedda ɣer tqenṣulit tafṛensist deg Ldzayer Tamaneɣt, yerna yewwi yid-s aneɛruḍ n Temsisit n Unezwu 21 (Coalition Climat 21) akken ad yessuter lviza. Taqenṣulit tefka-as-d ttiɛad maca… i wass n 5 Yennayer 2016, anamek-nnes ayyur deffir ma ifuk Usarag n COP 21! [5]« Anabaḍ (lḥukuma) yeḍmen ad yessifses ttesriḥat i tuddsiwin timaslaḍin (organisations membres). Maca la ttgen akk ayen umi zemren akken ad sneqsen amḍan (nombre) n yimdanen ad d-yasen ɣer Paris, ɣef wakken ay d-tenna Juliette Rousseau. Anabaḍ la iferren timetti taɣarimt (société civile) ad yettekkin deg tqacuct-a tunṣibt ». Yerna afran-a ad yeḥṛes ugar asmi ad d-yuɣal ussefqed ɣef tlisa tifṛensisin, ama d tid n wakal neɣ d tid n yigenni.
Mohad Gasmi (da deg FSM 2015 deg Tunes Tamaneɣt). Tugna n Olivier Tétard
« Reẓmet Paris i umaḍal! »
Ugur niḍen ay yerzan tamsalt-a: anabaḍ (lḥukuma) d tselwayt n tɣiwant n Paris werɛad ur tt-id-frin ara ɣef tnusi n yigiman-nni (luluf) n wid ad yettekkin. Tamsisit n Unezwu n 21 (Coalition Climat 21) teḍḍef-d « ugar n 10.000 n yissutren » ay d-yekkan sɣur yigensasen (représentants) n tmetti taɣarimt (société civile). « Taswiɛt-a, amɣiwan (communauté) n Plaine Commune iṛeggem-aɣ 1000 n yimukan, maca xuṣṣen 9000 n yimukan n tnusi! », ɣef wakken ay d-tenna Juliette Rousseau. « Timazdayin (collectivités) la aɣ-d-ttarrant dakken ur zmirent ara ad ssensent lɣaci ɣer-sent imi imukan-nsent ucriken ttwaheyyan-d yagi i tefranin timnaḍanin (régionales) ». Tuzzya tamezwarut n tefranin ad d-tili ass n 6 Dujembeṛ, maca ur nezmir ara ad nefhem maɣef imukan-a ur ttilin ara wejden i tnusi deg wussan niḍen…
Tettwazen i yiwet n tebṛat ireẓmen i tselwayt n tɣiwant n Paris, Anne Hidalgo, s uzwel (titre) n « Reẓmet Paris i umaḍal! » yerna tger-d tiɣri i tselwayt-a akken « ad d-tessewjed war leɛḍil imukan i tnusi i wid ad yettekkin seg Temsisit n Unezwu 21 yerna ad d-asen seg tuddsiwin n tmetti taɣarimt n wakk timnaḍin n umaḍal ». Deg tezwara n Ctembeṛ, iwekked-d François Hollande dakken rrbeḥ n usarag n Paris yeqqen ɣer « tezmert, lebɣi n yiwanaken (ddula), d ljehd n yiɣerfan d yimussa (mouvements) ». Maca anabaḍ n Hollande la d-yessewjad iman-nnes ad qmeḍ « lǧehd »-a. Ussan-a, mi d-yeqqim ddaw wayyur akken ad yebdu usarag-nni, tuddsiwin n tmetti taɣarimt ttwalint dakken anabaḍ afṛensis ur yebɣi ara ad tent-yerr d tacrikt deg temsalt n unezwu (climat).
Tinqiḍin
[1] Sit da akken ad d-tzedmed lkaɣeḍ-nni (s tefṛensist) s wumuɣ n yimukan aydeg yella ttesriḥ n uɛeddi.
[2] Nerna-d isali-a ass n 30 Tubeṛ 2015 ɣef 5s30 n tmeddit.
[3] Nerna-d isali-a ass n 29 Tubeṛ 2015 ɣef 3s30 n tmeddit, mi aɣ-d-rran sɣur uɣlif (ministère).
[4] Ẓret ttfaṣil n tsekkirin-a (procédures) da, yerna ssersen-tent-id deg Internet deffir ma yeffeɣ-d umagrad n Basta !.
[5] Mi txebber Basta ! aɣlif n tɣawsiwin n uzɣar ɣef kra seg yimdanen-nni umi ugin ad d-fken lviza, ixebber-aɣ-d uɣlif ass n 30 Tubeṛ taṣebḥit dakken « snat-a n liḥalat lhan-d yid-sent akken ad tent-frun ».
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn quy_Latn kab_Latn kab_Latn kab_Latn kab_Latn kab_Latn